V záujme zabezpečenia kontinuity dobrovoľníckych činností podporovaných na úrovni EÚ sa budú činnosti podporené v rámci Európskej dobrovoľníckej služby a patriace do geografickej pôsobnosti Európskeho zboru solidarity podporovať v rámci zboru vo forme cezhraničných dobrovoľníckych umiestnení. Súbežne s tým sa budú v rámci programu zriadeného nariadením (EÚ) č. 1288/2013 naďalej podporovať aj ďalšie činnosti Európskej dobrovoľníckej služby, ktoré nepatria do geografickej pôsobnosti Európskeho zboru solidarity. Pokiaľ ide o výklad súvisiacich právnych predpisov na úrovni Únie, návrh obsahuje ustanovenia, ktorými sa má zabezpečiť, aby sa cezhraničné dobrovoľnícke umiestnenia v rámci Európskeho zboru solidarity a dobrovoľnícke činnosti, ktoré sa budú naďalej podporovať podľa nariadenia (EÚ) č. 1288/2013, považovali za rovnocenné s činnosťami vykonávanými v rámci Európskej dobrovoľníckej služby.

V tejto situácii je zámerom Európskeho zboru solidarity zvýšiť účasť mladých ľudí a organizácií na činnostiach v oblasti solidarity, ktoré by boli kvalitné a dostupné pre všetkých mladých ľudí a boli by prostriedkom na posilnenie súdržnosti a solidarity v Európe, podporu komunít a reagovanie na neuspokojené spoločenské potreby. Na dosiahnutie tohto všeobecného cieľa poskytne Európsky zbor solidarity mladým ľuďom ľahko dostupné príležitosti na zapojenie sa do dobrovoľníctva, stáží alebo práce v sektoroch súvisiacich so solidaritou, ako aj na vymyslenie a vypracovanie projektov v oblasti solidarity na základe vlastnej iniciatívy, čím sa prispeje k zlepšeniu ich zručností a schopností v rámci osobného, sociálneho a profesijného rozvoja, ako aj k ich zamestnateľnosti. Európskym zborom solidarity sa podporí aj vytváranie sietí účastníkov a organizácií Európskeho zboru solidarity s cieľom rozvíjať ducha zboru a pocit spolupatričnosti so širšou komunitou, ktorá sa zaviazala konať solidárne, ako aj s cieľom podporovať výmenu užitočných postupov a skúseností. Ďalším zámerom Európskeho zboru solidarity bude zaistiť, aby činnosti v oblasti solidarity ponúkané mladým účastníkom prispievali k riešeniu konkrétnych spoločenských výziev a k posilňovaniu komunít a aby boli kvalitné. Európsky zbor solidarity sa bude sústrediť aj na to, aby sa vzdelávacie výsledky vyplývajúce z účasti mladých ľudí na týchto činnostiach dali náležitým spôsobom uznať.

–v posledných desaťročiach naša spoločnosť dostatočne neinvestovala do posilňovania právomocí mladých Európanov pri ich rozhodovaní o efektívnom zapojení do činností v oblasti solidarity, či už v rámci dobrovoľníckych alebo pracovných činností; po celosvetovej finančnej a hospodárskej kríze sa síce hospodárstvo EÚ postupne stabilizovalo, obnova však nie je v spoločnosti a v regiónoch rovnomerná a mimoriadne kritickú situáciu zažíva najmä mladšia generácia; prostredníctvom činností v oblasti solidarity by sa mohli mladí ľudia zmobilizovať pre pozitívny cieľ, čím by mohli zároveň rozvíjať znalosti, zručnosti a schopnosti, ktoré budú rozhodujúce pre ich osobný, sociálno-vzdelávací, profesijný a občiansky rozvoj; platí to pre všetkých mladých ľudí vrátane tých, ktorí pochádzajú zo znevýhodneného prostredia; podpora zapojenia mladých ľudí do činností v oblasti solidarity je konkrétnou témou, ktorú tiež treba v tejto súvislosti zvážiť,

Do činností v oblasti solidarity sa chce zapojiť množstvo mladých ľudí, pričom v komunitách existuje množstvo neuspokojených potrieb, ktoré by sa dali lepšie riešiť práve vďaka ich zapojeniu do týchto činností. Mnohé organizácie hľadajú (mnohokrát neúspešne) motivovaných mladých ľudí, ktorí by sa podieľali na ich úsilí; keby sa tieto organizácie podporili, komunitám by mohli ponúknuť ešte viac. Pri zosúlaďovaní ponuky a dopytu však existujú nedostatky a prekážky súvisiace s dostupnosťou zdrojov, zabezpečovaním kvality, ako aj rôznymi právnymi aspektmi.

V tomto návrhu sa stanovuje právny rámec Európskeho zboru solidarity, ktorým sa má mladým ľuďom poskytnúť príležitosť zapojiť sa do činností v oblasti solidarity prispievajúcich k plneniu neuspokojených spoločenských potrieb a súčasne zabezpečiť ich osobný, vzdelávací, sociálny, občiansky a profesijný rozvoj. Pri príprave tohto návrhu Komisia zohľadnila dôkazy a zistenia získané z hodnotenia ex ante, ktoré je priložené k návrhu, ako aj stanoviská a podnety získané z rozsiahleho otvoreného konzultačného procesu, ktoré sú podrobnejšie opísané v príslušných oddieloch. V rámci tejto prípravy mohla identifikovať uvedené nedostatky, ktoré sa majú riešiť týmto návrhom.

V správe o stave Únie zo 14. septembra 2016 sa zdôraznila potreba investovať do mladých ľudí a oznámila myšlienka Európskeho zboru solidarity, vďaka ktorému by mladí ľudia z celej Európskej únie dostali príležitosť zmysluplne prispievať k fungovaniu spoločnosti, prejaviť solidaritu a rozvíjať svoje zručnosti, čím „získajú nielen prácu, ale aj neoceniteľnú životnú skúsenosť“. Na bratislavskom samite zo 16. septembra 2016 odznela výzva na posilnenie politického impulzu v oblasti podpory mladých Európanov a na zavedenie nových programov EÚ, ktoré by znamenali lepšie príležitosti pre mladých ľudí. Oznámením Komisie zo 7. decembra 2016 s názvom Európsky zbor solidarity sa začala prvá etapa Európskeho zboru solidarity a zopakoval cieľ, aby sa do roku 2020 na Európskom zbore solidarity podieľalo 100 000 mladých Európanov. Počas tejto úvodnej etapy sa zmobilizovalo osem rôznych programov EÚ ponúkajúcich dobrovoľnícke činnosti, stáž alebo pracovné príležitosti pre mladých ľudí v celej EÚ.

Európsky zbor solidarity bude ponúkať umiestnenia, ktoré možno vykonávať v krajine, ktorá nie je krajinou trvalého pobytu účastníkov (cezhraničné umiestnenia), alebo umiestnenia, ktoré možno vykonávať v krajine trvalého pobytu účastníkov (umiestnenia v rámci krajiny). Táto flexibilita je v súlade s návrhmi zainteresovaných strán, s ktorými sa konzultovalo. Pokiaľ ide o cezhraničné umiestnenia, opatrenia jednotlivých členských štátov nemôžu nahradiť opatrenie EÚ, a to najmä z dôvodu roztrieštenosti štruktúr a programov ponúkajúcich dobrovoľníctvo a stáže, ako aj rozdielneho chápania a vykladania pojmov v sektore ponúkajúcom akcie v oblasti solidarity. Pokiaľ ide o umiestnenia v rámci krajiny, od Európskeho zboru solidarity možno očakávať inovačné zmeny a pomoc pri riešení miestnych a vnútroštátnych problémov zo širšieho európskeho hľadiska. Opatrenie EÚ môže pomôcť predovšetkým pri prekonávaní roztrieštenosti v ponuke umiestnení a pri zaistení začlenenia všetkých mladých ľudí vrátane tých, ktorí pri snahe o zapojenie sa do medzinárodných činností čelia prekážkam. Môže tiež ponúknuť európsky kontext a pomôcť pri nachádzaní európskych riešení konkrétnych problémov, ktoré sa neobmedzujú na štátne hranice.

Opatrením EÚ spočívajúcim v Európskom zbore solidarity sa prispeje k riešeniu potreby prekonať túto roztrieštenosť, ako sa to dokazuje v hodnotení ex ante, ktoré tvorí sprievodný dokument k tomuto návrhu. Zároveň to bude príležitosť nadviazať na rôzne skúsenosti a poznatky získané v členských štátoch a na podporu dobrovoľníctva v tých členských štátoch, v ktorých sa v súčasnosti veľmi nevykonáva, ako uviedli zainteresované strany, s ktorými sa konzultovalo počas prípravy tohto návrhu. Európsky zbor solidarity doplní existujúce súkromné a verejné politiky, programy a činnosti, a to na vnútroštátnej aj európskej úrovni. Uplatňovaním množstva záruk kvality, napríklad Charty Európskeho zboru solidarity, značky kvality pre účastnícke organizácie a zásad vymedzených v rámci kvality pre stáže, môže Európsky zbor solidarity pomôcť zlepšiť kvalitu rôznych umiestnení pre mladých ľudí v celej EÚ, ako aj uznávanie ich vzdelávacích výsledkov.

Vzhľadom na európsky rozsah navrhovaných cieľov – mobilizovať mladých ľudí v oblasti solidarity v celej Európskej únii – je opatrenie na úrovni EÚ primerané. Úlohou EÚ je podporovať celoeurópsky prístup k solidarite. Opatrením EÚ spočívajúcim v Európskom zbore solidarity sa nenahradia podobné opatrenia členských štátov, bude však slúžiť na ich doplnenie a podporu, a to plne v súlade so zásadou subsidiarity. Hoci sa programy a nástroje na podporu činností slúžiacich verejnému záujmu bežne realizujú vo všetkých členských štátoch, a to najmä prostredníctvom dobrovoľníctva, sú pomerne rôznorodé, pričom niektoré krajiny uprednostňujú štátne zásahy a iné prenechávajú v tomto smere vedenie občianskej spoločnosti. Aj samotné činnosti v oblasti solidarity a dobrovoľníctva sa vymedzujú a vykladajú rôzne, pričom jednotlivé druhy činností sa líšia obsahom aj dĺžkou trvania. Okrem toho sa odlišne vníma aj to, aká sociálna ochrana sa vzťahuje na dobrovoľníctvo, pričom v členských štátoch existujú aj rôzne úrovne právneho postavenia, vzdelávania a uznávania. Toto všetko vedie k roztrieštenosti na úrovni EÚ, čo znamená, že mladí ľudia v EÚ nemajú rovnaký prístup k ponúkaným príležitostiam.

Hlavným cieľom tohto návrhu je poskytnúť mladým ľuďom príležitosti na zapojenie sa do činností v oblasti solidarity, ku ktorým patria dobrovoľníctvo, stáže, pracovné miesta, ako aj projekty vypracované mladými ľuďmi na základe vlastnej iniciatívy, tvoriace dôležitú súčasť vzdelávania a prispievajúce k osobnému, sociálno-vzdelávaciemu a profesijnému rozvoju mladých ľudí. V súlade s tým sa obsah tohto návrhu zameriava na podporu mobility, aktívnej účasti, neformálneho vzdelávania a odbornej prípravy mladých ľudí. Zároveň sa tým prispeje k zlepšeniu ich zamestnateľnosti a uľahčeniu prechodu do riadneho zamestnania.

–je potrebné prekonať roztrieštenosť a poskytnúť viac príležitostí s cieľom podporiť účasť mladých ľudí a organizácií na činnostiach v oblasti solidarity, a to zlúčením dobrovoľníckych a pracovných skúseností do jedného celku, ktorý bude mať spoločný prístup ku kvalite, a vypracovaním viditeľného a všeobecného uznávania získaného vzdelania bez ohľadu na to, kde sa získalo; takisto je potrebné zabezpečiť jednoduchý a rovnaký prístup prostredníctvom jednoduchých postupov a súčasne pripravovať vhodné opatrenia na podporu začleňovania mladých ľudí zo znevýhodneného prostredia,

V hodnotení ex ante sa preskúmali problémy na dvoch úrovniach: so zameraním na mladých ľudí a ich príležitosti na zapojenie sa do činností v oblasti solidarity na jednej strane a na širšie sociálne, inštitucionálne a organizačné potreby na strane druhej. Z hodnotenia ex ante vyplynulo, že EÚ by mala riešiť tieto hlavné problémy v rámci európskej iniciatívy pre mládež v oblasti solidarity:

Posúdenie vplyvu sa neuskutočnilo, keďže Európsky zbor solidarity zriadila Komisia už vo svojom oznámení z decembra 2016. Cieľom predkladaného nariadenia sú teda činnosti nadväzujúce na túto skutočnosť; vzhľadom na to, že sú s tým spojené značné výdavky, dopĺňa sa o hodnotenie ex ante, aby sa splnili požiadavky stanovené v nariadení o rozpočtových pravidlách.

Pokiaľ ide o nevyhnutnosť zabezpečenia dodatočného financovania, za čo sa zasadzovali mnohé zainteresované strany, Európsky zbor solidarity bude financovaný z dodatočných zdrojov, ako aj príspevkov z niekoľkých existujúcich programov, ktoré zodpovedajú cieľom Európskeho zboru solidarity, vďaka čomu sa zabezpečí maximálne využitie synergií a komplementárnosť s existujúcimi systémami. Zainteresované strany sa zasadzovali aj o jasné rozlíšenie medzi dobrovoľníckymi a pracovnými činnosťami. To sa zabezpečí nielen v súvislosti s vymedzením činností, ktoré sa majú podporovať, ale aj pokiaľ ide o finančnú podporu vyčlenenú na tieto činnosti. V tejto súvislosti sa v legislatívnom návrhu zavádza orientačné oddelenie finančnej podpory na umiestnenia a projekty v oblasti solidarity (80 % na dobrovoľnícke umiestnenia a projekty solidarity na jednej strane a 20 % na stáže a pracovné miesta na strane druhej), čo by tiež malo prispieť k zabezpečeniu kontinuity činností podporovaných programami, z ktorých sa prispieva do Európskeho zboru solidarity.

V návrhu Európskeho zboru solidarity sa do veľkej miery zohľadňujú názory a odporúčania získané počas konzultácií. Vzhľadom na to bude Európsky zbor solidarity ponúkať nové príležitosti dostupné všetkým mladým ľuďom s väčším dôrazom na riešenie potrieb v oblasti solidarity a na podporu účasti mladých ľudí zo znevýhodnených skupín, a to podľa potreby aj vyčlenením dodatočnej finančnej podpory. Osobitný dôraz na bude klásť na zabezpečenie relevantnosti a kvality činností, ktoré sa majú podporiť. Účastníkom budú ponúknuté opatrenia v oblasti kvality a sprievodné opatrenia, ako napríklad poistenie, online jazyková podpora, všeobecná online odborná príprava a špecifické vzdelávanie, osvedčenie Európskeho zboru solidarity a podpora po umiestnení. Kvalita sa bude vzťahovať aj na organizácie, ktoré sú ochotné ponúkať umiestnenia v rámci Európskeho zboru solidarity. Na tento účel a v súlade s návrhmi získanými počas konzultácií sa ako nevyhnutná podmienka účasti zavedie pre všetky zainteresované organizácie značka kvality. Jej cieľom bude kontrola súladu so zásadami a požiadavkami uvedenými v Charte Európskeho zboru solidarity, pokiaľ ide o ich práva a povinnosti počas všetkých etáp činností v rámci zboru.

Vo všeobecnosti možno povedať, že zainteresované strany, ktoré sa na konzultácii zúčastnili, celkovo ocenili zviditeľnenie a politické uznanie angažovanosti mladých ľudí v oblasti solidarity. Uvítali nové príležitosti na zmenu, ktoré mladým ľuďom prináša Európsky zbor solidarity. Zdôraznili potenciál Európskeho zboru solidarity pri podpore integrácie, solidarity medzi európskymi krajinami a generáciami a pri podpore spoločných hodnôt. Poukázali však na potrebu ďalšieho financovania s cieľom zabezpečiť inkluzívny prístup, ktorým by sa umožnila účasť mladých ľudí zo znevýhodneného prostredia a malých organizácií, ako aj kvalitné umiestnenia, pričom by sa vychádzalo z už existujúcich štruktúr.

Vyčlenené prostriedky z okruhu 1a sa doplnia o príspevky z programov v iných okruhoch s existujúcimi vyčlenenými finančnými prostriedkami, a to v súlade s cieľom zefektívniť činnosti v oblasti solidarity v rôznych programoch a fondoch EÚ z rozpočtu EÚ. Celková navrhovaná suma príspevkov z ostatných okruhov by mala dosiahnuť 47,3 milióna EUR a opiera sa o tieto prispievajúce programy: Európsky sociálny fond (35 miliónov EUR), mechanizmus Únie v oblasti civilnej ochrany (6 miliónov EUR), program LIFE (4,5 milióna EUR) a Európsky poľnohospodársky fond pre rozvoj vidieka (1,8 milióna EUR).

Podpora účasti mládeže a sociálneho kapitálu sa úzko spája aj s hospodárskym rastom. Vyššia účasť a zamestnateľnosť mladých ľudí môže mať pozitívny vplyv na zamestnanosť a makroekonomický rast. Vzhľadom na to, že navrhovaný zásah je relatívne malý a že sa jeho vplyv rozšíri po celej Európe, pričom nebude obmedzený iba na jeden konkrétny členský štát alebo sektor, nebolo možné zmerať skutočný hospodársky vplyv. Podobne sa nepovažovalo za dôležité vykonať hĺbkovú analýzu vplyvu na životné prostredie. V hodnotení ex ante sa uznalo, že podobne ako v prípade ďalších programov mobility, aj Európsky zbor solidarity bude v zásade vyvolávať zvýšený dopyt po doprave, čo môže potenciálne viesť k zvýšeniu emisií skleníkových plynov. Tento vplyv sa však v porovnaní s celkovým tokom mobility v Európe považoval za zanedbateľný. Napriek tomu je potrebné poznamenať, že vedľajším účinkom Európskeho zboru solidarity môže byť aj jeho dôležitá úloha pri zvyšovaní informovanosti mladých ľudí a ich mobilizácii v oblasti problematiky životného prostredia. To sa ukázalo už v prvej etape, kde sa prostredníctvom rôznych prispievajúcich programov podporili najrôznejšie projekty zaoberajúce sa problematikou životného prostredia.

V súvislosti s uprednostňovanou možnosťou sa zvažovali rôzne možnosti realizácie: priame hospodárenie, nepriame hospodárenie alebo ich kombinácia. V rámci analýzy sa dospelo k záveru, že poslednou možnosťou – kombináciou priameho a nepriameho hospodárenia – by sa zabezpečilo nákladovo najefektívnejšie vykonávanie s cieľom dosiahnuť predpokladaný cieľ mobilizácie 100 000 mladých ľudí do roku 2020. V hodnotení ex ante sa zdôraznilo aj to, že na dosiahnutie plánovaného cieľa sú nevyhnutné dostatočné a súvislé finančné zdroje.

Na základe tejto analýzy viacerých kritérií sa dospelo k záveru, že druhá možnosť (teda vypracovanie novej samostatnej iniciatívy s väčším dôrazom na solidaritu) prinesie lepšie výsledky vo všetkých posudzovaných kritériách, a preto sa vybrala ako uprednostňovaná. Touto možnosťou sa zabezpečí jasný a jediný prístupový bod pre organizácie a mladých ľudí a zviditeľnenia akcie v oblasti solidarity. Vďaka vlastnej stratégii začleňovania sa v nej bude uplatňovať inkluzívnejší prístup. Zabezpečí sa ňou celková kvalita umiestnení a pripravenosti mladých účastníkov prostredníctvom série osobitných kvalitatívnych postupov a kritérií (napr. značka kvality pre organizácie, odborná príprava, poistenie atď.). Prinesie nové synergie medzi činnosťami a ich uznávaním, keďže ich začlení do jedného spoločného rámca, a pomôže vytvárať nové siete medzi ľuďmi a organizáciami so spoločným úsilím o solidaritu. Vďaka druhej možnosti sa znížia náklady na riadenie a zároveň dosiahne vyšší účinok (väčšia hodnota za vynaložené prostriedky).

Možnosť uplatnenia právneho základu jedného z existujúcich programov bola zamietnutá, keďže by to viedlo k programu s komplikovaným súborom prekrývajúcich sa cieľov a obmedzenou viditeľnosťou akcií v oblasti solidarity v širšom rámci. Takýto prístup by okrem toho viedol k tomu, že by sa zainteresované strany prestali zapájať do iných programov.

Hodnotenie ex ante bolo zamerané na dve možnosti, a to: 1. na pokračovanie vo vykonávaní Európskeho zboru solidarity prostredníctvom rôznych existujúcich programov, ako to bolo počas prvej etapy, ktorá sa začala v decembri 2016, keď sa akcie v oblasti solidarity financovali z ôsmich programov, pričom pri každom programe sa uplatňoval jeho vlastný právny základ, ciele a rozpočet; 2. na vytvorenie novej samostatnej iniciatívy s väčším dôrazom na solidaritu, ktorá by vychádzala zo skúseností existujúcich programov, ale mala by vlastnú stanovenú skupinu cieľov, a účel a rozsah zásahu by tak boli jasnejšie.

Kapitola VIII – Vykonávacie ustanovenia obsahuje potrebné ustanovenia na delegovanie určitých právomocí na Komisiu, aby mohla prijímať pracovné programy prostredníctvom vykonávacích aktov. Pokiaľ ide o výbor, ktorý by mal podľa nariadenia (EÚ) č. 182/2011 pomáhať Komisii pri prijímaní vykonávacích aktov, v návrhu sa nominuje výbor zriadený článkom 36 nariadenia (EÚ) č. 1288/2013, ktorým sa zriaďuje program Erasmus+. Tento výbor by pracoval v rôznych zloženiach (Erasmus+ a Európsky zbor solidarity), pričom členské štáty by mali možnosť vymenovať do jeho rôznych zložení svojich zástupcov.

V súlade s analýzou vykonanou v rámci hodnotenia ex ante, ktoré tvorí sprievodný dokument k tomuto návrhu, a v záujme zabezpečenia účinného a efektívneho vykonávania, synergií a minimalizácie administratívnej záťaže sa v Európskom zbore solidarity využijú existujúce riadiace a vykonávacie opatrenia, ktoré už boli zavedené v programe Erasmus+. Tento návrh vychádza z pozitívnych skúseností z vykonávania tohto programu a z jeho štruktúr a stanovuje sa v ňom jasné rozdelenie úloh pri riadení programu medzi Komisiou, národnými agentúrami zriadenými v rámci programu Erasmus+ a Výkonnou agentúrou pre vzdelávanie, audiovizuálny sektor a kultúru (EACEA). EACEA od svojho založenia v roku 2006 úspešne realizuje niektoré časti programov Erasmus+, Kreatívna Európa, Európa pre občanov a Európsky dobrovoľnícky zbor pre humanitárnu pomoc (a programov, ktoré im predchádzali) na vysokej úrovni, ako sa to potvrdilo v niekoľkých nezávislých externých hodnoteniach. Ako sa vyžaduje v nariadení (ES) č. 58/2003, ktoré stanovuje štatút výkonných orgánov, pred delegovaním programov na výkonné agentúry sa uskutočnila analýza nákladov a prínosov a preukázala nákladová efektívnosť využívania EACEA na plnenie určitých úloh súvisiacich s vykonávaním Európskeho zboru solidarity. Zároveň sa vďaka úspešnému modelu národných agentúr v rámci programu Erasmus+ podarilo dosiahnuť preukázateľne dobré výsledky a efektivitu, ako aj vysokú mieru istoty a riadneho finančného hospodárenia.

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 165 ods. 4 a článok 166 ods. 4,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru,

so zreteľom na stanovisko Výboru regiónov,

konajúc v súlade s riadnym legislatívnym postupom,

keďže:

(1)Európska únia je založená na solidarite medzi jej občanmi a medzi jej členskými štátmi. Opatrenia, ktoré podniká, sa riadia touto spoločnou hodnotou, ktorá je zdrojom jednoty potrebnej na riešenie súčasných a budúcich spoločenských výziev, ktorým sú mladí Európania odhodlaní čeliť vyjadrením svojej solidarity v prax.

(2)V prejave o stave Únie zo 14. septembra 2016 bola zdôraznená potreba investovať do mladých ľudí a bolo oznámené zriadenie Európskeho zboru solidarity s cieľom vytvoriť príležitosti pre mladých ľudí v celej Únii na to, aby mohli zmysluplným spôsobom prispievať k fungovaniu spoločnosti, prejavovať solidaritu a rozvíjať svoje zručnosti, čím získajú nielen pracovné skúsenosti, ale aj neoceniteľnú životnú skúsenosť.

(3)Komisia vo svojom oznámení s názvom „Európsky zbor solidarity“ zo 7. decembra 2016 zdôraznila potrebu posilniť základ solidárneho úsilia v celej Európe s cieľom poskytnúť mladým ľuďom väčšie a lepšie príležitosti na činnosti v oblasti solidarity v širokej škále oblastí a podporovať národných a miestnych aktérov v ich úsilí o zvládnutie rôznych výziev a kríz. Oznámením sa začala prvá fáza Európskeho zboru solidarity, v rámci ktorej sa mobilizovali rôzne programy Únie s cieľom ponúknuť príležitosti na dobrovoľnícku činnosť či stáž alebo pracovné príležitosti pre mladých ľudí v celej EÚ. Pri vykonávaní týchto činností, či už pred nadobudnutím účinnosti tohto nariadenia alebo po ňom, by sa mali naďalej uplatňovať pravidlá a podmienky stanovené v príslušných programoch Únie, z ktorých boli tieto činnosti financované v rámci prvej fázy Európskeho zboru solidarity.

(4)Mladým ľuďom by sa mali poskytnúť ľahko dostupné príležitosti na zapojenie sa do činností v oblasti solidarity, ktoré by im pomohli vyjadriť ich odhodlanie konať v prospech komunít a zároveň získať užitočné skúsenosti, zručnosti a schopnosti potrebné pre ich osobný, vzdelávací, sociálny, občiansky a profesijný rozvoj, čím by sa zlepšila ich zamestnateľnosť. Týmito činnosťami by sa podporila aj mobilita mladých dobrovoľníkov, stážistov a pracovníkov.

(5)Činnosti v oblasti solidarity ponúkané mladým ľuďom by mali byť kvalitné v tom zmysle, že by mali reagovať na neuspokojené spoločenské potreby, prispievať k posilňovaniu komunít, ponúkať mladým ľuďom príležitosť získať cenné znalosti a schopnosti, mali by byť finančne dostupné pre mladých ľudí a mali by sa vykonávať v bezpečnom a zdravom prostredí.

(6)Európsky zbor solidarity by mal fungovať ako jediný kontaktný bod pre činnosti v oblasti solidarity v celej Únii. Mal by sa zabezpečiť súlad a komplementárnosť tohto rámca s ďalšími príslušnými politikami a programami Únie. Európsky zbor solidarity by mal stavať na silných stránkach a synergiách existujúcich programov, konkrétne Európskej dobrovoľníckej služby. Mal by tiež dopĺňať úsilie členských štátov zamerané na podporu mladých ľudí a uľahčovať prechod mladých ľudí zo školy do zamestnania v rámci záruky pre mladých ľudí tým, že im poskytne ďalšie príležitosti pre vstup na trh práce vo forme stáží alebo pracovných miest v oblastiach súvisiacich so solidaritou v ich domovskom členskom štáte alebo za hranicami. Mala by sa takisto zabezpečiť komplementárnosť s existujúcimi sieťami na úrovni Únie relevantnými pre činnosti Európskeho zboru solidarity, ako je napríklad európska sieť verejných služieb zamestnanosti, EURES a sieť Eurodesk. Okrem toho by sa mala zabezpečiť komplementárnosť medzi existujúcimi súvisiacimi systémami, konkrétne vnútroštátnymi systémami solidarity a programami mobility pre mladých ľudí, a Európskym zborom solidarity, pričom by sa v prípade potreby malo vychádzať z osvedčených postupov.

(7)Na to, aby sa maximalizoval vplyv Európskeho zboru solidarity, by sa mali zaviesť opatrenia, vďaka ktorým budú môcť k dosahovaniu cieľov Európskeho zboru solidarity prispievať aj ďalšie programy Únie, ako je napríklad Fond pre azyl, migráciu a integráciu, program Európa pre občanov, Európsky fond regionálneho rozvoja a program v oblasti zdravia, a to podporou činností patriacich do jeho pôsobnosti. Tento príspevok by mal byť financovaný v súlade s príslušnými základnými aktmi daných programov. Po získaní značky kvality Európskeho zboru solidarity by príjemcovia mali dostať prístup do portálu Európskeho zboru solidarity a mali by mať možnosť využívať opatrenia v oblasti kvality a podporné opatrenia podľa typu ponúkanej činnosti.

(8)Európsky zbor solidarity by mal priniesť nové príležitosti pre mladých ľudí, aby mohli vykonávať dobrovoľnícku činnosť, absolvovať stáž alebo získať pracovné miesto v oblastiach súvisiacich so solidaritou, ako aj vytvárať a rozvíjať projekty v oblasti solidarity na základe svojej vlastnej iniciatívy. Tieto príležitosti by mali prispievať k posilňovaniu ich osobného, vzdelávacieho, sociálneho, občianskeho a profesijného rozvoja. Európsky zbor solidarity by mal takisto podporovať činnosti v oblasti vytvárania sietí pre účastníkov a organizácie Európskeho zboru solidarity, ako aj opatrenia na zabezpečenie kvality podporovaných činností a na zlepšenie postupu uznávania vzdelávacích výsledkov.

(9)Dobrovoľnícke činnosti sú zdrojom bohatých skúseností v kontexte neformálneho vzdelávania a informálneho učenia sa, čo posilňuje osobný, sociálno-vzdelávací a profesijný rozvoj, aktívne občianstvo a zamestnateľnosť mladých ľudí. Dobrovoľnícke činnosti by nemali mať nepriaznivý vplyv na potenciálne alebo už existujúce platené zamestnanie, ani sa nesmú považovať za jeho náhradu. V záujme zabezpečenia kontinuity, pokiaľ ide o dobrovoľnícke činnosti, ktoré sú podporované na úrovni Únie, dobrovoľnícke činnosti v rámci Európskej dobrovoľníckej služby, ktoré patria do geografickej pôsobnosti Európskeho zboru solidarity, by mali byť podporované v rámci Európskeho zboru solidarity vo forme cezhraničných dobrovoľníckych umiestnení. Ostatné dobrovoľnícke činnosti v rámci Európskej dobrovoľníckej služby, ktoré nepatria do geografického rozsahu pôsobnosti Európskeho zboru solidarity, by mali byť naďalej podporované v rámci programu zriadeného nariadením Európskeho parlamentu a Rady (EÚ) č. 1288/2013, ktorým sa zriaďuje „Erasmus +“: program Únie pre vzdelávanie, odbornú prípravu, mládež a šport, Pokiaľ ide o výklad súvisiacich právnych predpisov na úrovni Únie, cezhraničné dobrovoľnícke umiestnenia v rámci Európskeho zboru solidarity aj dobrovoľnícke činnosti, ktoré budú naďalej podporované podľa nariadenia (EÚ) č. 1288/2013, by sa mali považovať za rovnocenné s činnosťami vykonávanými v rámci Európskej dobrovoľníckej služby.

(10)Stáže a pracovné miesta v oblastiach súvisiacich so solidaritou môžu mladým ľuďom ponúknuť ďalšie príležitosti pre vstup na trh práce a zároveň prispieť k riešeniu kľúčových spoločenských výziev. Môže to pomôcť zvýšiť zamestnateľnosť a produktivitu mladých ľudí a zároveň uľahčiť ich prechod zo vzdelávania do zamestnania, čo je kľúčom k zvýšeniu ich šancí na trhu práce. Stážové umiestnenia ponúkané v rámci Európskeho zboru solidarity by mali byť odmeňované účastníckou organizáciou a mali by sa riadiť zásadami kvality uvedenými v odporúčaní Rady o rámci kvality pre stáže z 10. marca 2014. Ponúkané stáže a pracovné miesta by mali pre mladých ľudí predstavovať odrazový mostík pre vstup na trh práce, a preto by ich mala sprevádzať primeraná podpora po umiestnení. Stážové a pracovné umiestnenia by mali uľahčovať príslušní aktéri na trhu práce, najmä verejné a súkromné služby zamestnanosti, sociálni partneri a obchodné komory. Účastnícke organizácie by mali mať možnosť žiadať o finančné prostriedky prostredníctvom príslušnej vykonávacej štruktúry Európskeho zboru solidarity s cieľom poskytovať sprostredkovacie služby medzi mladými účastníkmi a zamestnávateľmi ponúkajúcimi stážové a pracovné umiestnenia v odvetviach solidarity.

(11)Iniciatívny duch mladých ľudí je dôležitým prínosom pre spoločnosť a trh práce. Európsky zbor solidarity by mal prispievať k posilňovaniu tohto aspektu tak, že mladým ľuďom ponúkne príležitosť, aby navrhli a realizovali svoje vlastné projekty zamerané na riešenie konkrétnych problémov v prospech ich miestnych komunít. Tieto projekty by mali predstavovať príležitosť na realizáciu nápadov a mali by slúžiť na podporu mladých ľudí, aby sa sami stali hybnou silou činností v oblasti solidarity. Zároveň by mohli slúžiť ako odrazový mostík umožňujúci ďalšie zapojenie účastníkov Európskeho zboru solidarity do činností v oblasti solidarity a predstavovať prvý krok smerom k ich podpore, aby vykonávali samostatnú zárobkovú činnosť alebo si založili združenie, mimovládnu organizáciu alebo iný subjekt pôsobiaci v oblasti solidarity, neziskovom či mládežníckom sektore.

(12)Mladí ľudia a organizácie zapojené do Európskeho zboru solidarity by mali mať pocit, že patria do spoločenstva jednotlivcov a subjektov odhodlaných zvýšiť solidaritu v celej Európe. Účastnícke organizácie zároveň potrebujú podporu, aby sa posilnila ich schopnosť ponúkať kvalitné umiestnenia čoraz väčšiemu počtu účastníkov. Európsky zbor solidarity by mal podporovať činnosti v oblasti vytvárania sietí zamerané na zvýšenie angažovanosti mladých ľudí a účastníckych organizácií v ich komunite, na posilnenie ducha Európskeho zboru solidarity, ako aj na podporu výmeny užitočných postupov a skúseností. Tieto činnosti by mali tiež prispievať k zvyšovaniu informovanosti o Európskom zbore solidarity medzi verejnými a súkromnými aktérmi, ako aj k získavaniu spätnej väzby od účastníkov a účastníckych organizácií o realizácii Európskeho zboru solidarity.